[pic] | KOMISIJA EVROPSKIH SKUPNOSTI |

Bruselj, 8.4.2009

COM(2009)171 konč.

SPOROČILO KOMISIJE EVROPSKEMU PARLAMENTU IN SVETU

o spremembi večletnega finančnega okvira (2007–2013)

Spremenjeni predlog

SKLEP EVROPSKEGA PARLAMENTA IN SVETA

o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju glede večletnega finančnega okvira

SPOROČILO KOMISIJE EVROPSKEMU PARLAMENTU IN SVETU

o spremembi večletnega finančnega okvira (2007–2013)

Financiranje projektov na področju preskrbe z energijo v okviru Evropskega načrta za oživitev gospodarstva (spremenjeni predlog)

Komisija je v svojem predlogu z dne 10. decembra 2008 o spremembi finančnega okvira za „financiranje vseevropskih projektov energetskih povezav in širokopasovne infrastrukture v okviru Evropskega načrta za oživitev gospodarstva“[1] predlagala povišanje letnih zgornjih mej finančnega okvira za odobritve za prevzem obveznosti v razdelku 1A za 3 000 milijonov EUR za leto 2009 in za 2 000 milijonov EUR za leto 2010. Predvideno je bilo, da bi se to zvišanje izravnalo z znižanjem letnih zgornjih mej odobritev za prevzem obveznosti iz razdelka 2 za 3 500 milijonov EUR za leto 2008 in 1 500 milijonov EUR za leto 2009 v skladu z drugim odstavkom točke 23 Medinstitucionalnega sporazuma o proračunski disciplini in dobrem finančnem poslovodenju z dne 17. maja 2006[2].

Komisija je ob upoštevanju prvih razprav s proračunskim organom glede zgoraj navedenega predloga 28. januarja 2009 predložila sveženj predlogov, da bi določila pravno podlago za zadevne naložbe[3]. Iz teh predlogov je bilo razvidno, da bo potrebna prva prilagoditev predloga Komisije o spremembi večletnega finančnega okvira. Znesek povišanja zgornjih mej iz razdelka 1A za financiranje projektov na področju preskrbe z energijo bi bilo treba omejiti na 3 500 milijonov EUR. Poleg tega bi bilo 1 500 milijonov EUR dano na voljo v okviru razdelka 2 za razvoj širokopasovnega interneta na podeželju in krepitev operacij v zvezi z „novimi izzivi“, opredeljenimi v okviru ocene vmesne reforme skupne kmetijske politike iz leta 2003 („sistematski pregled“), za izvrševanje tega zneska pa bi bil pristojen Evropski kmetijski sklad za razvoj podeželja.

Evropski parlament, Svet in Komisija so se na tristranskem sestanku z dne 2. aprila 2009 po nadaljnjih razpravah sporazumeli, da se sveženj financira na naslednji način[4]:

1. Svežnju, s katerim se namerava gospodarstvu zagotoviti dodatno spodbudo in izboljšati varnost preskrbe z energijo, se dodeli 5 000 milijonov EUR v tekočih cenah:

2. 3 980 milijonov EUR bo dano na voljo za financiranje projektov na področju preskrbe z energijo iz razdelka 1A finančnega okvira: 2 000 milijonov EUR v letu 2009 in 1 980 milijonov EUR v letu 2010;

3. poleg tega bo dano na voljo še 1 020 milijonov EUR v okviru razdelka 2 za razvoj širokopasovnega interneta na podeželju in krepitev operacij v zvezi z „novimi izzivi“, opredeljenimi v okviru „sistematskega pregleda“.

4. Financiranje v višini skupnega zneska 5 000 milijonov EUR bo zagotovljeno, kakor hitro bo mogoče:

5. zgornja meja iz razdelka 1A za leto 2009 se bo povišala za znesek v višini 2 000 milijonov EUR in bo izravnana z znižanjem zgornje meje iz razdelka 2 za leto 2009 za isti znesek v skladu s točkami 21 do 23 Medinstitucionalnega sporazuma. Poleg tega bo za razvoj podeželja v proračunu za leto 2009 dano na voljo še dodatnih 600 milijonov EUR za financiranje širokopasovnega interneta in krepitev operacij v zvezi z „novimi izzivi“. Hkrati s spremembo večletnega okvira bo ustrezno spremenjen tudi proračun za leto 2009 na podlagi tega spremenjenega predloga Komisije in predhodnega predloga spremembe proračuna k proračunu za leto 2009;

6. financiranje preostalega zneska (2 400 milijonov EUR) bo zagotovljeno z mehanizmom nadomestil v okviru sprave v proračunskem postopku za leto 2010 z uporabo vseh proračunskih sredstev, predvidenih v pravnem okviru proračuna, in se bo po potrebi dokončno določilo najpozneje v okviru sprave v proračunskem postopku za leto 2011:

7. Evropski parlament, Svet in Komisija bodo preučili vse razpoložljive vire, ki bi se lahko uporabili za nadomestila sredstev,

8. pred preučitvijo uporabe razpoložljivega zneska iz razdelka 2 bodo prevzete obveznosti v višini 420 milijonov EUR za leto 2010 za financiranje širokopasovnega interneta in krepitve operacij v zvezi z „novimi izzivi“, opredeljenimi v okviru „sistematskega pregleda“,

9. za zagotovitev nadomestil v znesku 1 980 milijonov EUR bodo uporabljeni preostali zneski do zgornjih mej za leto 2009 in razpoložljivi zneski do zgornjih mej za leto 2010 (ob upoštevanju točke 13 Medinstitucionalnega sporazuma) ter po potrebi vsa ostala razpoložljiva finančna sredstva, vključno z razpoložljivimi zneski do zgornjih mej za leto 2011. Mehanizem nadomestil se bo uporabljal ne glede na finančna sredstva za programe, sprejete po postopku soodločanja, in na letni proračunski postopek.

10. Skupna zgornja meja finančnega okvira za obdobje 2007–2013 ne bo presežena.

Ta spremenjeni predlog zajema spremembo finančnega okvira za obdobje 2007–2013, predvideno v okviru prvega koraka zgoraj omenjenega sporazuma med zadevnimi tremi institucijami o financiranju.

Sedanja razlika do zgornje meje v razdelku 2 za leto 2009 znaša 3 517 milijonov EUR. Ob upoštevanju 600 milijonov EUR, predlaganih za uporabo v razdelku 2 za širokopasovno infrastrukturo in „nove izzive“ v okviru „sistematskega pregleda“, in predvidenega znižanja zgornje meje v višini 2 000 milijonov EUR ostane do zgornje meje za razdelek 2 v letu 2009 na voljo več kot 900 milijonov EUR. Ta znesek se šteje za zadostnega za obvladovanje nepričakovanih dogodkov v kmetijskem sektorju. Komisija se je v vsakem primeru zavezala, da bo sprejela vse potrebne ukrepe za zagotovitev, da se odločitve o odhodkih za skupno kmetijsko politiko in njihovem financiranju, vključno s sporazumom o „sistematskem pregledu“, spoštujejo.

Kar zadeva odobritve plačil, četrti odstavek točke 23 Medinstitucionalnega sporazuma zahteva, da vsaka sprememba ohrani ustrezno razmerje med obveznostmi in plačili. Letne zgornje meje za odobritve plačil je treba spremeniti na podlagi razdelitev plačil, predvidenih za dodatne obveznosti iz razdelka 1A, in znižanja plačil, ki ustreza znižanju odobritev za prevzem obveznosti za razdelek 2 v letu 2009 (2 000 milijonov EUR).

V zvezi s 1 020 milijoni EUR za razvoj za razvoj širokopasovnega interneta na podeželju in krepitev operacij v zvezi z „novimi izzivi“ iz „sistematskega pregleda“ ni predvidenih nobenih povišanj zgornjih mej za plačila.

V spodnji razpredelnici so povzete predlagane spremembe zgornjih mej za odobritve za prevzem obveznosti in odobritve plačil v finančnem okviru. Zneski so izraženi v tekočih cenah:

[pic]

Na splošno bo sprememba nevtralna za skupne zgornje meje za odobritve za prevzem obveznosti in odobritve plačil, izražene v tekočih cenah.

Zgornje spremembe so upoštevane v spodnji razpredelnici o finančnem okviru, v kateri so zneski navedeni v tekočih cenah in ki zajema tehnično prilagoditev finančnega okvira za leto 2010 v skladu z gibanji BND, izvršeno na podlagi točke 16 Medinstitucionalnega sporazuma[5].

Formalna odločitev o spremembi finančnega okvira se mora nanašati na osnovno razpredelnico, dogovorjeno v okviru Medinstitucionalnega sporazuma, z zneski, izraženimi v stalnih cenah iz leta 2004. Zneske v tekočih cenah je zato treba skladno s točko 16 Medinstitucionalnega sporazuma pretvoriti v cene iz leta 2004 z uporabo fiksnega deflatorja, ki znaša 2 % letno.

[pic]

Spremenjeni predlog

SKLEP EVROPSKEGA PARLAMENTA IN SVETA

o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju glede večletnega finančnega okvira

EVROPSKI PARLAMENT IN SVET EVROPSKE UNIJE STA –

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[6] ter zlasti točke 21, prvega in drugega odstavka točke 22 in točke 23 Sporazuma,

ob upoštevanju predloga Komisije[7],

ob upoštevanju naslednjega:

(1) Na tristranskem sestanku z dne 2. aprila 2009 so se Evropski parlament, Svet in Komisija dogovorili o financiranju za projekte na področju preskrbe z energijo in širokopasovnega interneta ter za krepitev operacij v zvezi z „novimi izzivi“, opredeljenimi v okviru ocene vmesne reforme skupne kmetijske politike iz leta 2003 („sistematski pregled“)[8], in sicer v okviru Evropskega načrta za oživitev gospodarstva, namenjenemu posodobitvi infrastruktur in solidarnosti pri preskrbi z energijo. Za omogočenje financiranja je treba najprej spremeniti večletni finančni okvir za obdobje 2007–2013 v skladu s točkami 21, 22 in 23 Medinstitucionalnega sporazuma, da bi se zgornja meja odobritev za prevzem obveznosti za leto 2009 v podrazdelku 1A povišala za 2 000 milijonov EUR v tekočih cenah.

(2) Povišanje zgornje meje v podrazdelku 1A se bo v celoti izravnalo z znižanjem zgornje meje za odobritve za prevzem obveznosti v razdelku 2 za leto 2009 za 2 000 milijonov EUR.

(3) Zaradi ohranitve ustreznega razmerja med obveznostmi in plačili je treba prilagoditi letne zgornje meje za odobritve plačil. Ta prilagoditev bo proračunsko nevtralna.

(4) Prilogo I k Medinstitucionalnemu sporazumu o proračunski disciplini in dobrem finančnem poslovodenju je zato treba ustrezno spremeniti[9] –

SKLENILA:

Edini člen

Priloga I k Medinstitucionalnemu sporazumu o proračunski disciplini in dobrem finančnem poslovodenju se nadomesti s Prilogo k temu sklepu.

V Bruslju,

Za Evropski parlament Za Svet

Predsednik Predsednik

PRILOGA

[pic]

[1] COM(2008) 859 konč./2.

[2] UL C 139, 14.6.2006, str. 1.

[3] Sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij „Naložbe danes za Evropo jutri“, COM(2009) 36 konč. – predlog Uredbe Evropskega parlamenta in Sveta o vzpostavitvi programa za podporo oživitvi gospodarstva z dodelitvijo finančne pomoči Skupnosti energetskim projektom, COM(2009) 35 konč. – predlog Uredbe Sveta o spremembi Uredbe (ES) št. 1698/2005 o podpori za razvoj podeželja iz Evropskega kmetijskega sklada za razvoj podeželja (EKSRP) ter predlog Sklepa Sveta o spremembi Sklepa Sveta 2006/493/ES o določitvi zneska podpore Skupnosti za razvoj podeželja za obdobje od 1. januarja 2007 do 31. decembra 2013, letne razdelitve in najmanjše zneske, ki se dodelijo regijam, ki so upravičene do pomoči v okviru cilja „konvergenca“, COM(2009) 38 konč.

[4] Sporazum je bil sprejet v obliki izjave, priložene Medinstitucionalnemu sporazumu o proračunski disciplini in dobrem finančnem poslovodenju. Projekti, upravičeni do podpore Skupnosti, so določeni v zadevnih zakonodajnih aktih.

[5] Sporočilo Komisije Evropskemu parlamentu in Svetu z naslovom „Tehnična prilagoditev finančnega okvira za leto 2010 v skladu z gibanji BND in cen“, COM(2009) 148 konč. z dne 1. aprila 2009.

[6] UL C 139, 14.6.2006, str. 1.

[7] COM(2008) 859 konč./2, kakor je bil spremenjen s COM(2009) … konč.

[8] COM(2008) 800.

[9] V ta namen so zneski, ki izhajajo iz navedenega sporazuma, preračunani v cene iz leta 2004.